b'\n_START_ARTICLE_\nMislinjski graben\n_START_PARAGRAPH_\nMislinjski graben je najdalj\xc5\xa1a pohorska globa\xc4\x8da, po kateri od izvira do Mislinje te\xc4\x8de reka Mislinja._NEWLINE_Mislinjski graben je dolg okoli 10 km. Pri\xc4\x8dne se na vi\xc5\xa1ini okoli 1100 mnm in se kon\xc4\x8da v nadmorski vi\xc5\xa1ini okoli 600 mnm. Graben poteka od Komisije ob reki Mislinji do naselja Mislinja._NEWLINE_Glavna prometna \xc5\xbeila za izvoz oglja in lesa iz ogromnih gozdov Pohorja je potekala po Mislinjskem grabnu. Tu je bila ozka gozdna cesta, ki se je vila ob reki Mislinji. Ko je v kraju Mislinja 1762 pri\xc4\x8del obratovati prvi plav\xc5\xbe so po cesti s Pohorja preva\xc5\xbeali predvsem oglje. Z dograditvijo \xc5\xbeeleznice Velenje - Dravograd pa so si obetali pove\xc4\x8dano prodajo lesa. Za pove\xc4\x8dani prevoz lesa pa je bilo potrebno zgraditi zmoglivej\xc5\xa1i na\xc4\x8din transporta, saj obstoje\xc4\x8da gozdna cesta le tega ni omogo\xc4\x8dala. Po dograditvi \xc5\xbeelezni\xc5\xa1ke proge Velenje - Dravograd so najeli delavce, ki so delali na novozgrajeni progi in z njimi pri\xc4\x8deli graditi gozdno \xc5\xbeeleznico po Mislinjskem grabnu._NEWLINE_Po novozgrajeni gozdni \xc5\xbeeleznici Mislinja - Komisija je stekel promet leta 1902. To je bila ozkotirna \xc5\xbeelezni\xc5\xa1ka proga s \xc5\xa1irino tira 76\xc2\xa0cm. Proga je bila dolga 9,6 km in je potekala po stari gozdni cesti od spodnje \xc5\xbeage v Mislinji do Komisije (1100 mnm) pod Ostru\xc5\xa1\xc4\x8dico. Proga je obratovala do maja 1957, ko so jo zaradi neekonomi\xc4\x8dnosti ukinili._NEWLINE_Zaselek Komisija je dobil ime po prostoru, kjer je posebna komisija ocenjevala in prevzemala les posekan v Pohorskih gozdovih. Prvotno se je ta predel imenoval La\xc5\xa1ki graben, po Italijanih, ki so tu \xc5\xbeiveli v lesenih barakah.'